CELEX: 32019R1339
Language: hr
Date: 2019-08-08 00:00:00
Title: Provedbena uredba Komisije (EU) 2019/1339 оd 8. kolovoza 2019. o odobrenju prijelaznog razdoblja za uporabu zaštićene oznake izvornosti „Cidre Cotentin”/„Cotentin” (ZOI)

9.8.2019   
               
               
                  HR
               
               
                  Službeni list Europske unije
               
               
                  L 209/8
               
            
         PROVEDBENA UREDBA KOMISIJE (EU) 2019/1339
         оd 8. kolovoza 2019.
         o odobrenju prijelaznog razdoblja za uporabu zaštićene oznake izvornosti „Cidre Cotentin”/„Cotentin” (ZOI)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 1151/2012 Europskog parlamenta i Vijeća od 21. studenoga 2012. o sustavima kvalitete za poljoprivredne i prehrambene proizvode (1), a posebno njezin članak 15. stavak 1.,
         budući da:
         
                     (1)
                  
                  
                     Dopisom od 16. studenoga 2016. francuska su tijela obavijestila Komisiju da se društvo Cidrerie de la Brique, 23, route de la Brique, 50700 Saint-Joseph, koje je kontinuirano više od pet godina zakonito stavljalo na tržište dotični proizvod pod nazivom „Cidre Cotentin”/„Cotentin”, oglasilo u okviru nacionalnog postupka prigovora. Budući da to društvo ispunjava uvjete utvrđene člankom 15. stavkom 1. Uredbe (EU) br. 1151/2012, francuska tijela zatražila su od Europske komisije da mu se odobri prijelazno razdoblje do 30. lipnja 2020.
                  
               
                     (2)
                  
                  
                     Provedbenom uredbom Komisije (EU) 2018/939 (2) Komisija je upisala naziv „Cidre Cotentin”/„Cotentin” (ZOI) u registar zaštićenih oznaka izvornosti i zaštićenih oznaka zemljopisnog podrijetla a da pritom društvu Cidrerie de la Brique nije odobrila prijelazno razdoblje u smislu članka 15. stavka 1., koje su zatražila francuska tijela. Provedbena uredba (EU) 2018/939 stupila je na snagu 23. srpnja 2018.
                  
               
                     (3)
                  
                  
                     Francuska su tijela u elektroničkoj pošti od 10. i 12. travnja 2019. detaljno opisala uvjete prihvatljivosti društva Cidrerie de la Brique za odobravanje prijelaznog razdoblja u skladu s člankom 15. stavkom 1. Uredbe (EU) br. 1151/2012 te su ponovno zatražila od Komisije da odobri prijelazno razdoblje.
                  
               
                     (4)
                  
                  
                     Predmetno društvo, osnovano na definiranom zemljopisnom području utvrđenom u specifikaciji zaštićene oznake izvornosti „Cidre Cotentin”/„Cotentin”, ne primjenjuje specifikaciju proizvoda zaštićene oznake te bi uporabom te oznake kršilo članak 13. stavak 1. Uredbe (EU) br. 1151/2012.
                  
               
                     (5)
                  
                  
                     Društvo Cidrerie de la Brique ispunjavalo je prema tome uvjete predviđene člankom 15. stavkom 1. Uredbe (EU) br. 1151/2012 za odobravanje prijelaznog razdoblja za zakonitu uporabu zaštićenog naziva nakon njegova upisa u registar. Stoga bi mu trebalo odobriti prijelazno razdoblje za uporabu zaštićenog naziva „Cidre Cotentin”/„Cotentin” (ZOI) do 30. lipnja 2020.
                  
               
                     (6)
                  
                  
                     Budući da je naziv zaštićen od 23. srpnja 2018., odnosno datuma stupanja na snagu Provedbene uredbe (EU) 2018/939 o upisu naziva „Cidre Cotentin”/„Cotentin” (ZOI), potrebno je retroaktivno produljiti odobrenje za uporabu zaštićenog naziva do tog datuma.
                  
               
                     (7)
                  
                  
                     Mjera predviđena ovom Uredbom u skladu je s mišljenjem Odbora za politiku kakvoće poljoprivrednih proizvoda,
                  
               DONIJELA JE OVU UREDBU:
         
            Članak 1.
            Društvu Cidrerie de la Brique, 23, route de la Brique, 50700 Saint-Joseph odobrava se uporaba registriranog naziva „Cidre Cotentin”/„Cotentin” (ZOI) tijekom prijelaznog razdoblja do 30. lipnja 2020.
            To prijelazno razdoblje primjenjuje se retroaktivno od 23. srpnja 2018.
         
         
            Članak 2.
            Ova Uredba stupa na snagu dvadesetog dana od dana objave u Službenom listu Europske unije.
         
         
            Ova je Uredba u cijelosti obvezujuća i izravno se primjenjuje u državama članicama u skladu s Ugovorima.
            Sastavljeno u Bruxellesu 8. kolovoza 2019.
            
               
                  Za Komisiju
               
               
                  Predsjednik
               
               Jean-Claude JUNCKER
            
         
         
            (1)  SL L 343, 14.12.2012., str. 1.
         
         
            (2)  Provedbena uredba Komisije (EU) 2018/939 od 26. lipnja 2018. o upisu naziva u registar zaštićenih oznaka izvornosti i zaštićenih oznaka zemljopisnog podrijetla („Cidre Cotentin”/„Cotentin” (ZOI)) (SL L 166, 3.7.2018., str. 3.).